પત્નીએ સંકોચ સાથે કહ્યુંઃ “મારી ત્રણ બહેનોમાં સૌથી નાની અને સૌથી વધુ રૂપાળી મારી બહેન ઉપર એટલું મોટું દુઃખ આવી પડ્યું છે કે તેના ચહેરાની કલ્પના કરતાંય મારું હૈયું રડી પડે છે. જેના રસોડે રોજ પચ્ચીસ-પચાસ માણસ જમતા હતા એ રસોડામાં આજે ચૂલા પર ઠંડું પાણી રેડાઈ ગયું છે! દાંત અને અન્નને વેર જેવું થઈ ગયું છે! એને હું શું આપું? તમને પૂછ્યા વગર તો હું એને કાંઈ પણ કઈ રીતે આપી શકું? ભગવાનને પ્રાર્થના કરું છું કે દયા કરે. મારી બહેનને આપવા માટે મારી પાસે તો મારાં પોતાનાં આંસુ સિવાય બીજું કશું જ નથી!”